ไฟแนนซ์ทูเดย์
&#8220;ชีวิตที่ไม่เคยพบอุปสรรค จะหาทางก้าวหน้าไม่ได้เลย&#8221;
11 ก.ย. 2555

“ชีวิตที่ไม่เคยพบอุปสรรค จะหาทางก้าวหน้าไม่ได้เลย”
วันที่ 10 ก.ย.ที่ผ่านมา กิตติรัตน์ ณ ระนอง รองนายกรัฐมนตรีและ รมว.คลัง วิรุฬ เตชะไพบูลย์ รมช.คลัง แถลงผลงานในรอบปี ทั้งสองคนหน้าบานกับนโยบายลดรายจ่าย เพิ่มรายได้ ขยายโอกาส ส่วนใครจะเห็นต่างอย่างไร ข้าฯ ไม่สน
“กิตติรัตน์” บอกว่า 1 ปีที่ทำงานมา การมีมาตรการสินเชื่อดอกเบี้ยต่ำ (ซอฟต์โลน) เพื่อฟื้นฟูความเสียหาย โดยมอบหมายให้แบงก์ชาติไปจัดสรรวงเงิน 3 แสนล้านบาทให้แก่สถาบันการเงิน และการจัดตั้งกองทุนส่งเสริมประกันภัยพิบัติวงเงิน 5 หมื่นล้านบาท จนทำให้เบี้ยประกันภัยพิบัติในตลาดลดลงนั้นเป็นฝีมือที่เจ๋ง
นโยบายลดรายจ่าย ผ่านโครงการพักชำระหนี้ของเกษตรกรและผู้มีรายได้น้อย ลดภาษีน้ำมันดีเซล ต่ออายุมาตรการลดค่าครองชีพ และบัตรเครดิตพลังงาน ก็สุดยอด
นโยบายเพิ่มรายได้ ที่ได้เดินหน้าปรับขึ้นค่าจ้างขั้นต่ำวันละ 300 บาท การขึ้นเงินเดือนบุคลากรภาครัฐระดับปริญญาตรีเป็น 1.5 หมื่นบาท และการรับจำนำข้าวเพื่อเพิ่มรายได้เกษตรกร ก็ถือว่าเด่น
นโยบายขยายโอกาส ที่ได้ดำเนินการลดภาษีนิติบุคคลจาก 30% เหลือ 23% และจะลดเหลือ 20% ในปีหน้า นโยบายรถคันแรก บ้านหลังแรก กองทุนตั้งตัวได้ ก็ล้วนแล้วแต่เป็นนโยบายเสริมสร้างศักยภาพของประชาชนและผู้ประกอบการ เห็นฝีมือยัง